Baba by Kaapstad-busstasie geboreArgieffoto ŉ MyCiTi-stasiebestuurder het vandeesweek gehelp om ŉ gesonde babaseuntjie in Kaapstad in die wêreld te verwelkom. Xolani Stofile, die bestuurder van die MyCiTi-stasie in Racecourseweg in Tafelsig, se kennis van noodhulp het hom gehelp om ŉ swanger vrou tydens die geboorte van haar baba by die Omuramba-stasie by te staan. Stofile was Maandag op roetinebesoek by dié stasie toe ŉ passasier skielik in kraam gegaan het. “Hy was omstreeks 13:00 by die stasie toe hy opgemerk het ŉ swanger vrou wag buite die vrouebadkamer,” het Brett Herron, burgemeesterskomiteelid van die stad Kaapstad, Donderdag gesê. “Die badkamer was beset en hy kon sien dat sy in pyn was. Haar water het kort daarna gebreek.” Xolani Stofile. Foto: Verskaf Xolani het die vrou te hulp gesnel, haar gemaklik gemaak en gehelp om die babatjie in die wêreld in te bring. “Terwyl die vrou geboorte gegee het, het MyCiTi-personeel vinnig ŉ gedeelte van die stasie ontruim en afgesper sodat die vrou privaatheid kon hê. Gelukkig was die stasie nie baie besig nie.” Personeel het ŉ ambulans ontbied, wat die 31-jarige ma en haar pasgebore seuntjie na die Somerset-hospitaal geneem het. “Die pa het vanoggend vir ons gesê hy is baie dankbaar vir Xolani se optrede en almal wat sy vrou tydens die onverwagse geboorte bygestaan het. Die trotse ouers het die babatjie Gilbert Gabriel genoem.” Gilbert en sy ma is intussen uit die hospitaal ontslaan en is terug by hul huis in Joe Slovo.